open-index/open-wikipedia-markdown huggingface dataset:
Väiso peakraav

**Väiso peakraav** on Virossa Võrumaalla Võrun kunnassa sijaitseva 12 kilometriä pitkä voimakkaasti ruopattu ja oikaistu Võhandu jõen sivu-uoma. Virolaisessa nimistössä *peakraav* tarkoittaa pääuomaa ja kaivettua ojaa samanaikaisesti.

## Uoman kulku
Kraavi alkaa Võrun kunnan Tagakülasta Kurgsoon eteläpuolelta pienestä lähteestä. Se on alusta lähtien suoraksi kaivettu oja, joka etenee suoriksi kaivetuilla osuuksilla. Sitä voidaan pitää peltoalueen kuivatusojien johto-ojana, mutta maaston tasaisuudesta johtuen sen tulee myös voida johtaa talven lumien sulaneet vedet Võhandu jõgeen. Kraavin tullessa Turgsoon alueelle Parksepan kohdalla, missä on jyrkempää, on oja saanut pitää vanhan uomansa. Täällä se yhtyy Raiste kraaviin, joka on sen huomattavin sivuhaara keskijuoksulla. Turgsoon jälkeen uoma virtaa ensin Mäejärven ja heti perään Alajärven läpi Väimalassa. Kummankin järven luusuassa on pato, jolla järvien vedenpintaa säännöstellään. Alajärven jälkeen on enää kolme kilometriä jäljellä Võhandu jõgeen Villassa. Peakraavi putoaa matkallaan vain 21 metriä, mikä tekee uoman kaltevuudeksi 1,8 metriä kilometrille.

## Valuma-alue, sivu-uomia ja järviä
Peakraavi alkaa Kurgsoon eteläpuolelta ja yhtyy Võhanduun sen pohjoispuolelta. Sen itäpuolella sijaitsee Kariojan- ja länsipuolella Parisuu ojan valuma-alue. Parisuun ja Kurgsoon välissä sijaitsee pieniä ojia kuten esimerkiksi Soe oja, Savioro oja, Tsopa oja ja Albri oja. Peakraavin itäpuolella sijaitsee Kääpasoo, jossa on runsaasti kuivatusojia. Kurgsoota seuraavan vedenjakajan takana virtaa Orajõgi, joka on Ahja jõen sivuhaara. Valuma-alueen pinta-ala on 37,7 neliökilometriä.

Pääuoman tavoin ovat myös sivuhaarat voimakkaasti ruopattuja ja oikaisyja uomia. Alin sivuhaara Kärnamäe kraavi on viivoittimen suora oja, joka tuo Kääpasoon länsireunan kuivatusvesi peakraaviin. Matussaare kraavi yhtyy peakraaviin sen länsipuolelta. Se on leveä kanavamainen uoma, joka kerää Väimelan kaakkoispuolen vesi peakraaviin. Väimalan ylempään Mäejärveen pohjoisesta laskeva Leola kraavi hakee sieltä Kärnasoon kuivatusvesiä. Parksepan itäpuolella pääuomaan yhtyy pohjoisesta lyhyt Lapi oja. Lapi ojasta alkaa pitkälle yläjuoksulle ulottuva tulvaniitty Turgsuu. Turgsuun niityillä peakraaviin yhtyy Raiste kraavi, joka on alkujaan ollut luontainen puro. Raisteeseen yhtyy sen alajuoksulla Kanariku oja, jonka valuma-alue yltää parin kilometrin päähän.

Pääuomassa sijaitsevien Mäejärven ja Alajärven lisäksi valuma-alueella on muitakin järviä. Suurin osa niistä ovat patoamalla muodostettuja tekolampia, joista otetaan talousvettä. Suurempiakin järviä on muutamia. Esimerkiksi Väimelan taajaman pohjoissivulle on Leola kraaviin padottu Väimela paisjärv ja Parksepan kylässä sijaitsee Kanariku järv. Lähellä pääuomaa sijaitsee Pütäljärv, joka on umpijärvi.

## Hallintoalue
Peakraavi kuuluu Peipsijärven alavesistöalueeseen, joka on osa Itä-Viron vesistöaluetta. Sen vesistörekisterin tunnus on VEE1004700.

## Huomautuksia

## Lähteet
Yotsukaidō

**Yotsukaidō** () on Japanin kaupunki Honshūn saarella Kantōn alueella Chiban prefektuurissa. Se sijaitsee sisämaassa prefektuurin pohjoisosassa Shimōsan ylängöllä. Etelässä se rajautuu prefektuurin pääkaupunkiin Chibaan. Yotsukaidōssa on 95&nbsp;004 asukasta (elokuussa 2020) ja sen pinta-ala on 34,52 neliökilometriä.

Edo-kaudella 1600–1800-luvuilla nykyisen Yotsukaidōn kaupungin alue kuului Hotta-klaanin hallitsemaan Sakuran daimiokuntaan. Meiji-restauraation jälkeen alueelle perustettiin keisarillisen Japanin armeijan harjoitusalue ja muita armeijan laitoksia. Toisen maailmansodan jälkeen nämä alueet otettiin muun muassa sairaala- ja yliopistokäyttöön. Yotsukaidōn maaseutukaupunki perustettiin vuonna 1955 liittämällä yhteen Chiyodan maaseutukaupunki ja Asahin kyläkunta. Kaupunkioikeudet Yotsukaidōlle myönnettiin vuonna 1981. 1960-luvulta lähtien kaupunki on kasvanut voimakkaasti yhtenä Suur-Tokion alueen esikaupungeista. Sinne on rakennettu useita suurimittakaavaisia asuinlähiöitä ja erityyppistä teollisuutta.

Yotsukaidōn kulttuuriperintöön kuuluu esimerkiksi Mimusubi-jinjan šintolaisen pyhäkön helmikuisin järjestettävä hadaka-festivaali. Kaupunkia palvelee JR Higashi-Nihonin Sōbu-päälinja.

## Kuvia

Tiedosto:The Research and Development Laboratory attached to House Food Corporation.jpg|House Foods -yhtiön tutkimuskeskus
Tiedosto:Chiba Keiai Senior High School.JPG|Chiba Keiain lukio
Tiedosto:JREast-Sobu-main-line-Yotsukaido-station-building-north-20080601.jpg|Yotsukaidōn rautatieasema


## Lähteet

## Aiheesta muualla

* Kaupungin internetsivut
Vanha-Rantalan talomuseo

**Vanha-Rantalan talomuseo** on Mäntyharjulla Pertunmaan kirkonkylän itäpuolella sijaitseva talomuseo.

Museo esittee yhden eteläsavolaisen suvun vuosina 1665-1964 omistaman tilan pihapiiriä. Talon viimeinen vakituinen asukas muutti pois 1958. Päärakennuksen tupa on rakennettu 1700-luvulla. Talossa on toiminut alakansakoulu vuosina 1934–36 ja kiertävä naiskotiteollisuuskoulu vuosina 1947–48. Talo toimi yksityisenä talomuseona jo vuonna 1963, Pertun säätiön hallinnoimana. Vuodesta 1988 lähtien Pertunmaan kunta on omistanut talon ja vastannut museon toiminnasta. 

Talomuseoon kuuluvat osin 1700- ja osin 1800-luvulta peräisin oleva päärakennus, sekä maakellari, talousrakennus (tolla), 1930-luvulta peräisin oleva sauna sekä luhti-aitat.

Vuonna 1928 lähistöllä sijaitsevan Kuuselan talon isäntä Fabian Kauppi löysi tien toiselta puolelta olevalta pellolta rikkaan naisen haudan vuodelta 1000. Naisella oli kaulakorussa arabialaisia hopearahoja, pronssiset rannerenkaat ja olkasoljet sekä rautainen veitsi. Löytöihin kuului myös lasimassahelmiä. On pidetty mahdollisena, että  hauta liittyisi turkiskaupalla rikastuneeseen eräasemaan.  Kansallismuseoon toimitettu löydös toimi mallina Kalevala Korun valmistamalle Pertun riipukselle, jonka Pertunmaan kunta on antanut kunnan lahjana. Museotien alkuun on pystytetty (1975) Kuuselan kalmiston muistokivi (myös nimellä Hautalöytöjen muistokivi) muistutuksena tästä löydöstä.

Vanha-Rantalan talomuseo on suojeltu ja maakunnallisesti merkittävä kulttuuriperintökohde.
 
## Lähteet

## Aiheesta muualla
*Lasse Laitinen (6.2.2020) Vanha-Rantalan talomuseon kunto herättää huolta Pertunmaalla(pitajanuutiset.fi)
CLG Chontae Thír Eoghain

**CLG Chontae Thír Eoghain** () on gaelilaista jalkapalloa hallinnoiva järjestö joukkueineen. Se tulee Tyronen kreivikunnasta Pohjois-Irlannista. Joukkue pelaa gaelilaisen jalkapallon Irlannin pääsarjaa yhdessä Irlannin tasavallasta kotoisin olevien joukkueiden kanssa. Se osallistuu myös historiallisen Ulsterin maakunnan omiin kilpailuihin. Tyronen kokoomajoukkue on voittanut koko Irlannin mestaruuden vuosina 2003, 2005 ja 2008. Sen tunnetuimpia pelaajia ovat olleet Peter Canavan ja  Owen Mulligan.

Organisaatiolla on myös muita gaelilaista urheilua pelaavia joukkueita kuten miesten mailapeli hurling ja sitä vastaava naisten camogie sekä gaelilainen käsipallo.

## Lähteet
*
Harold Gramatges

**Harold Gramatges** (1918 Santiago de Cuba – 16. joulukuuta 2008) oli kuubalainen säveltäjä, kapellimestari, musiikkipedagogi ja diplomaatti.

Gramatges opiskeli aluksi Santiago de Cubassa Zoila Figuerasin ja Orienten maakunnan konservatoriossa Dulce María Serretin johdolla. Havannassa hän oli Amadeo Roldánin ja José Ardévolin oppilaana. Gramatges kuului *Grupo de renovación musicaliin* sen perustamisesta (1942). Samana vuonna hän pääsi stipendillä Tanglewoodiin, jossa sai opetusta Aaron Coplandilta ja Serge Koussevitzkylta. Hän täydensi opintojaan Coplandin johdolla vielä vuosina 1948–1949 ja osallistui Elliott Carterin seminaareihin.

Gramatges johti perustamaansa kamariorkesteria Havannassa, opetti vuoteen 1958 konservatoriossa Havannassa ja toimi vuodesta 1951 kymmenen vuoden ajan *Sociedad Cultural Nuestro Tiempon* puheenjohtajana. Hän toimi vuosina 1960–1964 Kuuban suurlähettiläänä Ranskaan. Instituto Superior de Arten perustamisesta (1976) lähtien Gramatges oli siellä sävellysprofessorina. Hän sai useita kansallisia ja kansainvälisiä palkintoja, kuten Espanjan Premio Tomás Luis de Victorian. Alkujaan Gramatges sävelsi pitkälti uusklassismin tyylin mukaisesti, mutta hän omaksui sävellyksiinsä vähitellen muitakin vaikutteita. 

## Lähteet
Dabou

**Dabou** on satamakaupunki Norsunluurannikon eteläpuolella. Dabou on sekä Lagunesin piirikunnan että Leboutun piirikunnan alueellinen pääkaupunki.

Daboussa sijaitsee Daboun lentoasema ja hotelleja.

Vuonna 2014 Daboun väkiluku oli 61 942.

## Kylät
Daboussa sijaitsee 16 kylää:

* Agneby
* Armebe
* Dabou
* Debrimou 
* Gbougbo 
* Kpass
* N'gatty
* Akradio 
* Bodou
* Bohn
* Bouboury 
* Layo
* Mopoyem 
* Orbaff
* Tiaha
* Vieil-Aklodj

## Lähteet
Alexander Schaworonkoff

**Alexander Schaworonkoff** (17. marraskuuta 1861 Viipuri – 28. joulukuuta 1930 Viipuri) oli suomenvenäläinen Viipurissa vaikuttanut liikemies ja kauppaneuvos.

Schaworonkoffin isä oli kauppias Wasili Schaworonkoff, joka perusti vuonna 1856 Viipuriin sekatavara- ja alkoholikaupan. Alexander Schaworonkoff kävi seitsemän vuoden ajan viipurilaista Behmin koulua ja oli sitten 15 vuotta työssä Herman Lydeckenin liikkeessä. Hän siirtyi tämän jälkeen työhön isänsä siirtomaatavaraliikkeeseen ja hankki sen lopulta omistukseensa. Vuonna 1900 hän osti myös Viipurissa toimineen saunalaitoksen. Hän luopui myöhemmin vähittäiskaupasta ja perusti 1912 Viipuriin hedelmien tuontiin ja kananmunien kauppaan erikoistuneen liikkeen. Schaworonkoff sai kauppaneuvoksen arvon 1914.

Suomen itsenäistyttyä Schaworonkoff osti 1919 enemmistön viipurilaisesta kiinteistöosakeyhtiöstä Edenistä ja hän oli kiinteistöyhtiön johdossa kuolemaansa saakka. Kiinteistöyhtiöllä oli Vaasan- ja Katariinankadun kulmauksessa vuonna 1912 valmistunut talo, jossa toimi muun muassa yksityinen sairaala. Hän oli yhdessä vävynsä Sergej Beljajeffin kanssa mukana myös *Suojärven Maakiinteistö* -yhtiössä, joka omisti 1920-luvun lopulla Raja-Karjalassa yhteensä noin 1&nbsp;100 hehtaaria maata. Pietarilainen Sergej Beljajeff oli veljensä Jakobin kanssa harjoittanut Venäjällä laajaa sahateollisuutta, mutta vuoden 1917 lokakuun vallankumouksen jälkeen he siirtyivät Viipuriin ja perustivat The Wiborg Wood Company Oy -nimisen puunjalostusyhtiön, joka alkoi harjoittaa sahaustoimintaa Suojärvellä 1920-luvulla.

Schaworonkoff oli Viipurin kaupunginvaltuuston ja taksoituslautakunnan jäsenenä. Ensimmäisen maailmansodan aikana hän oli Viipurin majoituslautakunnan jäsenenä ja hän kuului vuonna 1918 muodostettuun Viipurin väliaikaiseen kaupunginhallitukseen. Hän oli vuodesta 1905 Viipurin venäläisen seurakunnan neuvoston jäsenenä ja vuodesta 1916 kirkonisäntänä Viipurin tuomiokirkossa. Hän oli Viipurin venäläisen seurakunnan edustajana vuonna 1917 papiston ja maallikoiden välisessä neuvottelukokouksessa Valamossa sekä Suomen kreikkalaiskatolisen kirkon kirkolliskokouksissa 1919 ja 1921. Suomen kreikkalaiskatolisen kirkon ensimmäinen kirkolliskokous valitsi Schaworonkoffin myös maallikkojäseneksi kirkollishallitukseen.

## Lähteet
Peter Canavan

**Peter Canavan**, (, s. 9. huhtikuuta 1971 Ballygawley, Tyronen kreivikunta, Pohjois-Irlanti) on entinen gaelilaisen jalkapallon hyökkääjäpelaaja. Hänestä on jopa liikanimi "Peter the Great" (Pietari Suuri). Hän on ollut kapteenina ja maalintekijänä ratkaisemassa mestaruuksia Tyronen kreivikunnan joukkueelle. Nykyään hän on lajin valmentaja ja asiantuntija.

## Peliura
Aikuisurallaan Peter Canavan pääsi Tyronen kanssa yleisirlantilaisen gaelilaisen jalkapalloilun finaaliin 1995, jolloin Dublinin kreivikunnan joukkue voitti niukasti lajin laskutavan mukaan 1–10 vastaan 0–12. Seuraavana vuonna hänestä tuli joukkueen kapteeni, mutta hänelle tuli nilkkamurtuma, minkä arveltiin haittaavan hänen peliään useita vuosia.

Vuosina 1998 Canavan pelasi kansainvälisten sääntöjen otteluita Australiassa, jossa hänen pelinsä oli tehokasta ja häntä ylistettiin, mutta hän joutui myös ulosajoon kentällä tappelun vuoksi. Canavanilla oli muutenkin jossain määrin kielteinen maine ulosajojen vuoksi. 

Tyronen mestaruusvuodet 2003 ja 2005 olivat Canavanin menestyksekkäimpiä pelaajaurallaan. Hän aloitti valmennuksen vuonna 2011.

## Lähteet
Dąbrowan piirikunta

**Dąbrowan piirikunta** () on Puolan piirikunta Vähä-Puolan voivodikunnassa. Sen väkiluku oli vuoden 2019 lopussa 59&nbsp;174. Piirikunta jakautuu Dąbrowa Tarnowskan ja Szczucinin kaupungin sisältäviin maalaiskuntiin sekä Bolesławin, Gręboszówin, Mędrzechówin, Olesnon ja Radgoszczin maalaiskuntiin.

Dąbrowan piirikunnan pinta-alasta 11,4 prosenttia oli metsän peitossa vuonna 2019.

Vuoden 2019 lopussa piirikunnan asukkaista 50,6 prosenttia oli naisia ja 49,4 miehiä. Alle 18-vuotiaat muodostivat piirikunnan väestöstä 17,8 prosenttia, työikäiset 63,4 prosenttia ja eläkeläiset 18,8 prosenttia. Väestön keski-ikä oli 40,8 vuotta. Vuonna 2019 piirikunnassa syntyi 538 lasta. Dąbrowan piirikunnan väkiluvun ennustetaan pienenevän 52&nbsp;646 asukkaaseen vuoteen 2050 mennessä.

## Lähteet
Miehistönkuljetusauto

**Miehistönkuljetusauto** (myös **miehistönkuljetusyksikkö**) on laajalti käytetty ajoneuvo paloasemien ja vapaapalokuntien erilaisiin tehtäviin. Ajoneuvot ovat usein varustettu ensiapu- ja alkusammutusvälineistöllä.

## Käyttötarkoitukset
Miehistönkuljetusautoja käytetään miehistönkuljetukseen, koulutukseen, hälytystehtävillä, harjoituksissa, huoltotehtävillä ja ensivastetehtävillä.
Lagunesin piirikunta

**Lagunesin piirikunta** on yksi Norsunluurannikon piirikunnista. Lagunesin piirikunta sijaitsee Norsunluurannikon eteläisessä osassa. Piirikunnan pääkaupunki on Dabou. Vuonna 2014 Lagunesin piirikunnan väkiluvuksi mitattiin 1 478 047.

## Synty
Lagunesin piirikunta perustettiin Norsunluurannikon osa-alueiden hallinnollisessa uudelleenjärjestelyssä vuonna 2011. Piirikunta muodostettiin yhdistämällä entiset Agnébyn ja Lagunesin alueet.

## Lähteet
Bochnian piirikunta

**Bochnia** () on yksi Vähä-Puolan voivodikunnan piirikunnista. Piirikunnan väkiluku oli vuoden 2019 lopussa 106&nbsp;858. Kunnat Bochnian piirikunnassa ovat Bochnia, Drwinia, Łapanów, Lipnica Murowana, Nowy Wiśnicz, Rzezawa, Trzciana ja Żegocina.

Vuoden 2019 lopussa piirikunnan asukkaista 50,6 prosenttia oli naispuolisia ja 49,4 miespuolisia. Alle 18-vuotiaat muodostivat 20,9 prosenttia piirikunnan väestöstä, työikäiset 60,7 prosenttia ja eläkeläiset 18,4 prosenttia väestön keski-iän ollessa 39,3 vuotta. Vuonna 2019 piirikunnassa syntyi 1&nbsp;261 lasta. Bochnian piirikunnan väkiluvun ennustetaan kasvavan 108&nbsp;622 asukkaaseen vuoteen 2050 mennessä.

## Lähteet
Dmitri Ukolov

**Dmitri Matvejevitš Ukolov** (, 23. lokakuuta 1929 Tula – 25. marraskuuta 1992 Moskova) oli neuvostoliittolainen jääkiekkoilija, olympiavoittaja ja maailmanmestari. Pelipaikaltaan hän oli puolustaja.

Ukolov kuului Neuvostoliiton kultaa voittaneeseen joukkueeseen Cortina d’Ampezzon talviolympialaisissa 1956, joissa hän pelasi viisi ottelua tehopistein 1+2=3 ilman rangaistusminuutteja. Ukolov saavutti Neuvostoliiton maajoukkueessa myös yhden MM-kullan Ruotsissa 1954 sekä kolme MM-hopeaa Saksassa 1955, Norjassa 1958 ja Tšekkoslovakiassa 1959. Ruotsissa 1954 Ukolov pelasi seitsemän ottelua tehopistein 3+1=4 keräten kaksi rangaistusminuuttia, Saksassa 1955 kahdeksan ottelua tehopistein 2+2=4 ilman rangaistusminuutteja, Norjassa 1958 seitsemän ottelua tehopistein 2+1=3 keräten neljä rangaistusminuuttia ja Tšekkoslovakiassa 1959 viisi ottelua ilman tehopisteitä keräten neljä rangaistusminuuttia.

## Lähteet
Suur-Savon taistelu

**Suur-Savon taistelu** oli nuijasodan taistelu, joka käytiin 23. tammikuuta 1597 silloisen Suur-Savon pappilan alueella nykyisessä Mikkelin Kenkäverossa. Kapinalliset talonpojat eli nuijamiehet houkuteltiin ensin antautumaan ja sen jälkeen surmattiin, mikä päätti sodan Savon alueella.

## Tausta
Etelä-Pohjanmaalta alkanut talonpoikien kansannousu levisi Savoon tammikuun 1597 ensimmäisellä viikolla. Saatuaan raportteja kapinallisten kokoontumisesta Suur-Savon eli Mikkelin kirkon seudulle Olavinlinnan linnanpäällikkö Gödik Fincke pyysi Käkisalmen linnan päällikköä Arvid Henrikinpoika Tawastia lähettämään apujoukkoja. Tawast lähetti 7. tammikuuta matkaan 300 miestä. Huoveja komensi Pietari Paavalinpoika Juusten ja jalkaväkeä eli nihtejä Ambrosius Heikinpoika. Myös Viipurin linnasta lähetettiin apujoukkoja, jotka alistettiin Juustenille. Saatuaan tiedon Pohjanmaan kapinallisten tappiosta Nokian taistelussa Fincke määräsi puhdistamaan Savon kapinallisista. Olavinlinnan joukot yhdistivät voimansa Juustenin apujoukkojen kanssa 15. tammikuuta.

## Tapahtumat
Lyötyään Mikkelin pohjoispuoliset kapinapesäkkeet Juusten sai 21. tammikuuta tiedon Mikkelin lounaispuolelle Liukkolaan kokoontuneista sadoista savolaisista ja hämäläisistä talonpojista, joita johti lampuoti Tahvo (Tapani) Hänninen. Talonpojat olivat onnistuneet karkottamaan Viipurista tulleen, Martti Boijen komentaman 40 huovin joukon Sairilan kuninkaankartanosta Mikkelissä. Parisataa miestä käsittänyt talonpoikaisjoukko ehti jo kertaalleen poistua, mutta palasi Paavo Tuomahainen -nimisen loikkarin yllyttämänä uudelleen Mikkeliin 23. tammikuuta luullen kohtaavansa siellä vain alivoimaiset Boijen huovit, mutta Juustenin pääarmeija olikin tällä välin ehtinyt saapua paikalle. Talonpojat linnoittautuivat Suur-Savon pappilan umpipihalle ja tekivät kiivasta vastarintaa. Välttääkseen miestappioita Juusten ilmoitti, että jos talonpojat antautuisivat, heidän henkensä säästettäisiin, mutta muuten pappila poltettaisiin ja heidät sen mukana. Talonpojat antautuivat, mutta Juusten ei pitänyt lupaustaan vaan käski surmaamaan kaikki antautuneet. Yli 200 vankia tapettiin keihäillä, miekoilla, hakapyssyillä ja kirveillä. Ainoastaan joukon johtaja Hänninen jätettiin eloon ja vietiin vankina pois. Tähän käytännössä loppui Savon kapina.

## Muistomerkki
Taistelupaikalla Kenkäveron pappilan pihalla on nykyään kuvanveistäjä Eino Räsäsen toteuttama Nuijamiesten patsas. Savolainen osakunta ja Otavan opisto pystyttivät muistomerkin alun perin vuonna 1939 Kaihunharjulle, mistä se siirrettiin vuonna 1992 nykyiselle paikalleen. 

## Lähteet
*Heikki Ylikangas: *Nuijasota*. 3. painos. Otava, Helsinki 1996.

### Viitteet

## Aiheesta muualla
* "Savon Santavuori" - verilöyly 342 v. sitten. Savon nuijasodan loppunäytös Suur-Savon pappilan luona, Helsingin Sanomat, 27.08.1939, nro 229, s. 8, Kansalliskirjaston digitaaliset aineistot
Pöytiö

**Pöytiö** on Salon Perttelissä sijaitseva kylä.

Pöytiöllä sijaitsee Juvankosken kesäkoti. Pöytiöllä sijaitsee myös Pöytiön linnamäki ja Juvankoski. Pöytiön postinumero on 25180.

## Lähteet
Asaka

**Asaka** () on Japanin kaupunki Honshūn saarella Kantōn alueella Saitaman prefektuurissa. Se sijaitsee sisämaassa prefektuurin kaakkoisosassa Musashinon ylängöllä. Kaupunki on rakentunut Ara- ja Kuromejokien varrelle. Asakassa on 142&nbsp;922 asukasta (elokuussa 2020) ja sen pinta-ala on 18,34 neliökilometriä.

Paikkakunnan nimi oli alun perin Hizaori (膝折). Se kehittyi historiallisesti postiasemana Kawagoeen johtaneen tien varrella. Meiji-kaudella sinne sijoittui kuparin tuotantoa. Asakaksi Hizaori muutti nimensä vuonna 1932, kun siitä tehtiin maaseutukaupunki. Kaupunkioikeudet Asakalle myönnettiin vuonna 1967, minkä jälkeen se on kasvanut yhtenä Suur-Tokion metropolialueen asuinlähiöistä. Kaupungissa on metalli- ja koneteollisuutta. Sen eteläosassa sijaitsee myös Japanin itsepuolustusmaavoimien tukikohta.

Asakassa toimii Tōyō-yliopiston kampus ja Asakan vedenpuhdistamo. Kaupungin rakennettuun kulttuuriperintöön kuuluu entinen Takahashi-suvun asuintalo, joka on valittu yhdeksi Japanin tärkeän kulttuuriomaisuuden kohteista. Asakaa palvelevat JR Higashi-Nihonin Musashino-linja ja Tōbu-rautateiden Tōjō-päälinja. Tōjō-päälinjalle liikennöidään junia myös Tōkyō metron Yūrakuchō-linjalta.

## Kuvia

Tiedosto:1 Chome Hamasaki, Asaka-shi, Saitama-ken 351-0033, Japan - panoramio (1).jpg|Asakan kaupunkikuvaa
Tiedosto:Asaka Station South Entrance 20120910.JPG|Asakan rautatieasema
Tiedosto:Asaka City Industrial culture center 1 (Asaka CityLibrary North Branch).JPG|Kulttuurikeskus Asakassa
Tiedosto:武蔵野線鉄橋 - panoramio.jpg|Musashino-linjan rautatiesilta


## Lähteet

## Aiheesta muualla

* Kaupungin internetsivut
Stormbergin taistelu

**Stormbergin taistelu** oli toisen buurisodan aikana käyty taistelu buurien ja brittien välillä 10. joulukuuta 1899. Taistelu oli ensimmäinen kolmesta niin sanotun mustan viikon kolmesta suuresta brittien tappioista.

## Tausta
Brittejä Stormbergissa komentanut kenraaliluutnantti William Forbes Gatacre oli saapunut Etelä-Afrikkaan marraskuussa 1899 ja hänen johtamansa 3. divisioonan joukkojen tehtävänä oli vartioida Kapmaan koillisrajaa. Buurit valtasivat 26. marraskuuta rautateiden tärkeän solmukohdan Stormbergissa hieman Kapmaan koillisosassa. Gatacre päätti vastata valtaukseen hyökkäyksellä, vaikka hänen olisi saamiensa ohjeiden mukaan pitänyt toimia varovasti ennen, kuin hänen joukkonsa saisivat vahvistuksia. Gatacre oli kuitenkin tullut tunnetuksi varsin aggressiivisena komentajana.

## Taistelu
Gatacren johtamat alle 3&nbsp;000 miestä olivat Sterkstroomissa noin 50 kilometriä Stormbergista etelään. 9. joulukuuta Gatacre kuljetti joukkonsa rautatietä pitkin Moltenoon noin 15 kilometrin päähän Stormbergista. Tarkoitus oli edelleen marssia yön yli ja iskeä buurien asemiin Kissiebergin kukkulalla hieman Stormbergista etelään seuraavana aamuna.

Marssin aikana joukkojen olisi pitänyt kulkea solan läpi, mutta Gatacre sai illalla kello 21.00 tietää buurien puolustavan kyseistä reittiä. Gatacre joutui muuttamaan marssireittiä hankalakulkuisempaan maastoon, jota ei oltu tiedusteltu etukäteen. Joukot olivat väsyneitä ja muodostelmat olivat pakkautuneet yhteen. Yöllä etenevät joukot olivat lopulta tietämättään kiertäneet buurien asemien taakse. Buurit avasivat tulen Auringonnousun aikaan aamulla 10. joulukuuta. Brittit yrittivät hyökätä buurien asemia vastaan Kissiebergistä, jossa jyrkät kalliot tekivät kuitenkin etenemisestä hyvin vaikeaa. Kaiken lisäksi brittien oma tykistö tähtäsi huonosti ja osui omiin sotilaisiinsa. Lopulta britit joutuivat vetäytymään kaoottisesti.

## Seuraukset
Britit olivat menettäneet taistelussa 28 sotilasta kaatuneina, 51 haavoittuneina ja 634 vangittuina. Vetäytyvät britit olivat ”unohtaneet” noin 600 sotilastaan taakse, jotka joutuivat antautumaan buureille. Buurien tappiot olivat 5 kaatunutta ja 26 haavoittunutta. Stormbergin taistelu oli ensimmäinen kolmesta suuresta brittitappiosta niin sanotun mustan viikon aikana. Stormbergia seuraneet taistelut olivat Magersfontein 11. joulukuuta ja Colenso 15. joulukuuta.

## Lähteet
Vuoden 2020 Atlantin hurrikaanikausi

**Vuoden 2020 Atlantin hurrikaanikausi** käsittää hurrikaanit ja niitä heikommat trooppiset myrskyt, joita nimetään Atlantilla 1. kesäkuuta – 30. marraskuuta 2020. Nimet valitaan esiintymisjärjestyksessä etukäteen julkaistulta listalta. Kun listan nimet loppuvat, jatketaan kreikkalaisilla aakkosilla.

Kausi oli poikkeuksellinen aktiivinen. Nimettyjen myrskyjen lukumäärä rikkoi aikaisemman ennätyksen, joka oli 28 vuonna 2005. Aktiivisuuden tärkein syy oli meriveden tavallista korkeampi lämpötila. Pintavesi oli kesän ajan 1–2 °C tavanomaista lämpimämpää, ja syyskuussa lämpötilaero nousi 2–3 °C:een varsinkin niillä alueilla, joilla myrskyjä tyypillisesti muodostuu. Myös eri korkeuksilla puhaltavien tuulten jakauma oli suosiollinen matalapaineiden muodostumiselle. 

Matalapaine on trooppinen, jos siinä ei ole keskileveysasteiden matalapaineille tyypillistä rintamarakennetta ja se silti elää yli 24 tuntia ja jos se muodostuu tropiikissa tai subtropiikissa. Sitä sanotaan trooppiseksi myrskyksi, jos tuulen nopeuden suurin minuutin keskiarvo kymmenen metrin korkeudella on yli 17 m/s, ja hurrikaaniksi, jos tuuli ylittää 33 m/s.

## Vertailu keskimääräiseen kauteen

## Lähteet

## Aiheesta muualla
Thoinot Arbeau

**Thoinot Arbeau**, oikealta nimeltään **Jehan Tabourot** (17. maaliskuuta 1520 Dijon – 23. heinäkuuta 1595 Langres), oli ranskalainen tanssin teoreetikko ja historioitsija. Hänen opasteoksensa *Orchésographie* (1588) sisältää yksityiskohtaiset kuvaukset tanssilajeista 1500-luvulta ja tätä aiemmalta ajalta.

Arbeau oli myös pappi, josta tuli kaniikki Langresissa vuonna 1547. Siellä häntä rohkaisivat opintojen pariin jesuiitat, jotka pitivät tanssia kasvatuksellisesti tärkeänä. *Orchésographie* on kirjoitettu kirjoittajan ja opiskelijan välillä käydyn vuoropuhelun muodossa. Tanssit on yksityiskohtaisten selitysten ohella myös yleensä varustettu kuvituksilla ja käsitelty niihin liittyvien musiikillisten muotojen yhteydessä.

## Lähteet
Enrique Fernández Arbós

**Enrique Fernández Arbós** (1863 Madrid – 1939 San Sebastián) oli espanjalainen kapellimestari, säveltäjä ja viulisti.

Fernández Arbós oli viulistina Jesús de Monasteriolta, Henri Vieuxtempsiltä ja Joseph Joachimilta oppia saanut virtuoosi. Hän toimi vuosina 1904–1936 kapellimestarina Madridin sinfoniaorkesterissa. Fernández Arbós johti myös Berliinin filharmonikkoja ja Bostonin sinfoniaorkesteria. Vuosina 1894–1916 Arbós kuului Englannin Royal College of Musicin henkilökuntaan. Hän opetti myös Madridin kuninkaallisessa konservatoriossa. Fernández Arbósin sävellystuotantoon kuuluu oopperaa ja kamarimusiikkia, mutta hän tuli tunnetuimmaksi orkestroinneistaan useista Isaac Albénizin *[[Iberia (musiikkiteos)|Iberia]]*-sarjan osista. Fernández Arbósilta kesken jääneen orkestrointityön viimeisteli vuonna 1954 Carlos Surinach. Albéniz ja Fernández Arbós olivat aikoinaan olleet läheisiä ystävyksiä.

## Lähteet

## Aiheesta muualla
* IMSLP: nuotteja
CLG Chontae Bhaile Átha Cliath

**CLG Chontae Bhaile Átha Cliath** () on Irlannin mestaruuksista gaelilaisessa jalkapallossa Dublinin kreivikunnan vastaava organisaatio. Miesten joukkue pyrkii voittamaan Sam Maguire Cupin ja naisten joukkue Brendan Martin Cupin. Organisaation vastuulla ovat myös miesten hurling ja naisten camogie. Miesten jalkapallojoukkue on onnistunut voittamaan mestaruuden yleisirlantilaisen mestaruuden kahdeksan kertaa, enempään on pystynyt vain Kerryn joukkue. Joukkueen kotistadion on Croke Park Dublinin keskustassa, ja sinne mahtuu 82&nbsp;300 katsojaa.

Hurlingjoukkueen tavoitteena on Liam MacCarthy Cup ja camogiejoukkueen päämääränä O'Duffy Cup.

## Lähteet
Juho Heikkala

**Juho Heikkala** (s. 24. toukokuuta 2002 Veteli) on suomalainen pesäpalloilija, joka edustaa Superpesis-joukkue Vimpelin Vetoa.

## Ura
Heikkala on Veteli-Pesiksen kasvatti. Hän teki Superpesis-debyyttinsä 14. heinäkuuta 2020 kotona Kankaanpään Mailaa vastaan. Hän löi ottelussa yhden juoksun. Heikkala toi ensimmäisen juoksunsa Superpesiksessä 21. heinäkuuta 2020 vieraissa Siilinjärven Pesistä vastaan. Hän löi ensimmäisen kunnarinsa  7. elokuuta 2020 kotona SiiPeä vastaan.

## Saavutukset
* 1 SM-kulta: 2022
* 1 SM-hopea: 2023
* 2 SM-pronssia: 2020, 2021
* 2 B-poikien Itä–Länsi-ottelua (2019, 2021)

## Muuta
Heikkalan isoveli Olli on myös pesäpalloilija.

## Lähteet
Maxfield Parrish

**Maxfield Parrish**, koko nimeltään **Frederick Maxfield Parrish**, (25. heinäkuuta 1870 – 10. maaliskuuta 1966) oli yhdysvaltalainen kuvittaja ja taidemaalari, joka oli 1900-luvun alkupuolen suosituimpia kuvittajia Yhdysvalloissa.

Parrishin isä oli taidegraafikko ja taidemaalari Stephen Parris, ja isä luultavasti sekä kannusti että opasti poikaansa varhaisissa taideopinnoissa. Maxfield Parrish opiskeli aluksi arkkitehtuuria Haverford Collegessa vuosina 1888–1891. Sen jälkeen hän opiskeli Pennsylvania Academy of the Fine Artsissa vuosina 1891–1894 sekä Howard Pylen johdolla Drexel Institute of Artissa vuonna 1895. 

Parrishin ura lehtien kuvittajana alkoi, kun teki Harper’s Weekly -lehden kansikuvan vuonna 1895. Hän teki monia kansikuvia myös Life- ja  Collier's -lehdille. Parrish sai myös mainetta taitavana kirjankuvittajana, kun hänen kuvituksensa L. Frank Baumin  *Mother Goose* -kirjaan julkaistiin vuonna 1897. Seuraavien vuosikymmenten aikana Parrish teki lukemattomia julisteita, lehtien kansikuvia sekä kirjojen kuvituksia ja mainoksia. Lisäksi Parrish maalasi muraalimaalauksia. Parrish oli 1920-luvulla Yhdysvaltojen parhaiten palkattu mainostaiteilija. Hänen suosionsa alkoi kuitenkin hiipua 1930-luvulla, mutta hänen kuvituksensa herättivät edelleen vastakaikua osassa amerikkalaista yleisöä. Parrishin työt kokivat renessanssin 1960- ja 1970-luvuilla.

Parrish tunnetaan parhaiten fantasiamaisemistaan, joissa esiintyy nuoria kauniita naisia. Hänen töissään on hyvin tarkat ääriviivat ja runsaasti yksityiskohtia sisältävät luonnonmaisemat. Kuvien erikoislaatuiset ja voimakkaat värit luovat unenomaisen vaikutelman.

## Teoksia

Kuva: Maxfield Parrish - Old King Cole (1894).jpg|*Old King Cole* (1894)
Kuva: Princess Parizade Bringing Home the Singing Tree.jpg |*Princess Parizade Bringing Home the Singing Tree*, kuvitusta Tuhannen ja yhden yön tarinoihin (1906)
Kuva: Maxfield Parrish - The Young King of the Black Isles (1906).jpg|*The Young King of the Black Isles* (1906)
Kuva: Mary quite contrary.jpg |*Mary quite contrary* (1921)
Kuva: Daybreak by Parrish (1922).jpg|*Daybreak* (1922)
Kuva: LIFEMagazine30Aug1923.jpg|Life-lehden kansikuva (1923)


## Lähteet

## Aiheesta muualla
John Frederiksen

**John Johannesen Frederiksen** (s. 1. lokakuuta 1996 Rønne) on färsaarelainen jalkapalloilija,joka edustaa Itävallan 2.liigassa pelaavaa SKU Amstettenia.

Frederiksenin vanhemmat ovat kotoisin Färsaarilta, mutta hän on itse syntynyt Tanskassa Bornholmin saarella. NB Bornholmin ohella Frederikseen edusti juniorivuosinaan FC Kööpenhaminaa, jonne hän siirtyi 15-vuotiaana. Tanskan alasarjojen lisäksi Frederiksen on pelannut Färsaarten pääsarjassa Effodeildinissa vuosina 2017–2018, jolloin hän voitti jälkimmäisellä kaudellaan mestaruuden HB:n riveissä.

Kesäkuussa 2020 Frederikseen siirtyi porilaiseen Musan Salamaan loppukauden kattavalla sopimuksella. Frederiksen on ensimmäinen Suomen jalkapallosarjoissa esiintynyt färsaarelainen pelaaja.

Frederiksen on myös edustanut Färsaarten nuorten maajoukkueita.

## Lähteet

## Aiheesta muualla
*John Frederiksen Suomen Palloliiton sivuilla 
*John Frederiksen Soccerway.
Józef Świder

**Józef Świder** (19. elokuuta 1930 Czechowice-Dziedzice – 22. toukokuuta 2014 Katowice) oli puolalainen säveltäjä.

Świder sai varhaisimman musiikkikasvatuksensa kotonaan, sillä kasvoi urkurien suvussa. Hän myös syvensi musiikillista tietämystään Józef Borgiełin johdolla. Vuonna 1947 Świder muutti Katowiceen, jonka Karol Szymanowski -musiikkiakatemiassa opiskeli musiikin teoriaa Adam Mitschan, pianonsoittoa Stefania Allinównan ja sävellystä Bolesław Woytowiczin johdolla. Musiikin teorian opinnoista Świder valmistui vuonna 1953, pianonsoitossa ja sävellyksessä vuonna 1955. Hän täydensi sävellysopintojaan Woytowiczin johdolla vielä Krakovassa ja vuonna 1966 Roomassa Goffredo Petrassin johdolla. Vuonna 1952 Świder aloitti vuoteen 2006 kestäneen uransa opetustyössä Karol Szymanowski -musiikkiakatemiassa. Siellä hän sai tohtorinarvon vuonna 1959 ja täyden professorin aseman vuonna 1988. Hänen johdollaan opiskelivat muiden muassa Aleksander Lasoń, Andrzej Dziadek, Wiesław Cienciała ja Jarosław Mamczarski.

Vuosina 1985–2000 Świder johti Sleesian yliopiston (Katowice) musiikki-instituuttia. Hän työskenteli myös kuoronjohtajien jatkokursseilla Bydgoszczissa professorina vuosina 1984–2012. Hän oli tuomariston jäsenenä eri kilpailuissa. Świderin sävellystuotantoon kuuluu yli 200 kuoroteosta, kolme oopperaa (*Magnus*, *Wit Stwosz*, *Bal Baśni*), useita oratorioita (mm. *Tryptyk Powstańczy*, *Legnickie Oratorium*, *Kantata Maryjna*) sekä lukuisia instrumentaaliteoksia vaihteleville kokoonpanoille. Świder sai uransa aikana monia palkintoja ja tunnustuksia, kuten Polonia Restituta -ritarikunnan ritarin (1979) ja upseerin ristit (1994).

## Lähteet

-
Söpöläiset

**Söpöläiset** () on vuonna 2020 ensi-iltansa saanut ranskalainen draamakomediaelokuva, jonka on käsikirjoittanut ja ohjannut Maïmouna Doucouré. Elokuva on kasvukertomus 11-vuotiaasta Amystä, joka alkaa kapinoida islaminuskoisen perheensä perinteitä vastaan liittymällä twerk-tanssirymään. Elokuvan aiheena on kamppailu vanhoillisten perhearvojen ja internet-kulttuurin välillä. Sen on myös tarkoitus käsitellä alaikäisten tyttöjen ylierotisointia.

*Söpöläiset* sai ensi-iltansa 23. tammikuuta 2020 Sundancen elokuvajuhlilla, missä se voitti parhaan kansainvälisen ohjauksen palkinnon. Berliinin elokuvajuhlilla elokuva sai kunniamaininnan. Ennen Sundancen ensi-iltaa Netflix osti elokuvan maailmanlaajuiset levitysoikeudet Ranskaa lukuun ottamatta. Elokuva tuli teattereihin Ranskassa BAC Filmsin levittämänä 19. elokuuta ja se tuli katsottavaksi Netflix-suoratoistopalvelussa 9. syyskuuta.

Vaikka elokuva sai enimmäkseen hyviä arvosteluja kriitikoilta, se sai huomattavaa arvostelua katsojilta ja suurelta yleisöltä. Elokuvan kohtaukset joissa esitellään esimurrosikäisiä tyttöjä käyttäytymässä seksuaalissävytteisesti saivat osakseen syytöksiä alaikäisten näyttelijöiden erotisoinnista.

## Rooleissa

## Vastaanotto
*Söpöläiset* sai enimmäkseen hyviä arvosteluja kriitikoilta. Rotten Tomatoes -sivustolla sen saamista arvosteluista 88 prosenttia olivat myönteisiä, perustuen 34 arvosteluun. Metacritic-sivustolla se sai 69/100 pistettä perustuen 12 arvosteluun. Molemmilla sivustoilla käyttäjien tekemät arvostelut viittaavat huomattavaan inhoon elokuvaa kohtaan.

Ennen elokuvan maailmanjulkaisua Netflixissä, elokuvan traileri ja juliste saivat voimakasta arvostelua sosiaalisessa mediassa, jossa elokuvan väitettiin erotisoivan 11-vuotiaita tyttöjä. Yhdysvaltalainen Parents Television Council sekä useat adressit, joista eräs keräsi yli 600 000 allekirjoitusta, vaativat elokuvan poistoa suoratoistopalvelusta. Myöhemmin Netflix vaihtoi elokuvajulisteen vastauksena saamaansa arvosteluun.

Elokuvaa ei nähty kyseenalaisena Sundancen elokuvajuhlilla, jossa se sai ensi-iltansa. Esimerkiksi elokuvan Sundancessa nähneen näyttelijä Tessa Thompsonin mukaan kyseessä on ”kaunis elokuva” ja hän ”on pettynyt nykyiseen diskurssiin elokuvasta”. Monien elokuvaa näkemättä arvostelleista onkin väitetty olevan QAnon-salaliittoteoreetikkoja.

## Arvosteluja

## Lähteet

## Aiheesta muualla
*
Piotr Rytel

**Piotr Rytel** (16. toukokuuta 1884 Vilna – 2. tammikuuta 1970 Varsova) oli puolalainen säveltäjä.

Rytel opiskeli vuosina 1903–08 pianonsoittoa Aleksander Michałowskin ja sävellystä Zygmunt Noskowskin johdolla Varsovassa. Hänen sävelrunonsa *Sen Dantego* (op. 7, 1911) sai palkinnon Varsovan filharmonisen orkesterin kymmenvuotisjuhlan yhteydessä pidetyssä sävellyskilpailussa. Vuosina 1911–1939 Rytel työskenteli opetustehtävissä Varsovassa, vuodesta 1932 sävellysprofessorina. Hän julkaisi lukuisissa lehdissä artikkeleita, esseitä ja arvosteluja vuosina 1908–1963. Toisen maailmansodan aikana Rytel jatkoi opettamista salaisesti, mutta Varsovan kansannousun jälkeen hän joutui poistumaan Varsovasta, johon palasi maaliskuussa 1945. Toisen maailmansodan jälkeen Rytel opetti eri oppilaitoksissa ja toimi useissa musiikkialan järjestöissä. 

Rytel sai monia palkintoja ja tunnustuksia, kuten Polonia Restituta -ritarikunnan ritarin ristin (1937). Hänen johdollaan opiskelivat muiden muassa Tadeusz Baird, Włodzimierz Kotoński ja Andrzej Markowski. Hänen sävellystensä joukossa on esimerkiksi sonaatteja pianolle, sinfonioita, sävelrunoja, oopperoita ja baletteja.

## Lähteet
Rose Garden (Joe Southin kappale)

"Rose Garden" (joskus tyyliteltynä muotoon "(I Never Promised You A) Rose Garden") amerikkalaisen laulaja-lauluntekijä Joe Southin 1967 kirjoittama kappale.
 Englanninkielisen coverversion kappaleesta on levyttänyt mm. Martina McBride. Pertti Reposen sanoittaman coverin kappaleesta ovat tehneet mm. Eija Merilä ja Eija Kantola tuolloisella taiteilijanimellään Eija-Riitta.

## Lähteet
Harald Karsten

**Max Harald Karsten** (myös Max Karsten; 28. helmikuuta 1948 Duisburg, Saksa – 28. kesäkuuta 2016 Jyväskylä) oli saksalaistaustainen, jyväskyläläistynyt kuvanveistäjä. Koulutukseltaan Karsten oli käsinlatoja. Vuonna 1973 hän muutti Jyväskylään, Suomeen. Vuonna 1980 hän siirtyi Saarijärvelle, ja kiinnostui kuvanveistosta. Taiteilijana hän on itseoppinut, ja työskenteli taiteen parissa aluksi lähinnä viikonloppuisin. Kokopäivätoimisena taiteilijana hän aloitti 1980-luvun lopulla. Karsten palasi Jyväskylään vuonna 1995. Useat Karstenin teoksista ovat liikkuvia osia sisältäviä (mobile). 

## Julkisia taideteoksia

**Tarina*,  1990, Saarijärven museo, Saarijärvi
**Markkinapallot*, 1996, Saarijärven museo, Saarijärvi
**Täyttäkakku*, 2000, Jyväskylän oikeus- jo poliisilaitos, Jyväskylä
**Maan ja taivaan välillä*, 2000, Jyväskylän oikeus- ja poliisitalo, Jyväskylä
**Arc de Triomphe*, 2001, Hietalahden rannalla, Saarijärvi
**Hei, sinä siellä!*, 2001, Jämsän jokiranta, Jämsä
**Ajatuksen lento', 2002, Metso Drives, Jyväskylä
**Kakophone*, 2002, [[Jyväskylä]]
**Lintujen koti*, 2003, Laukaan asuntomessualue, Laukaan seurakunnan väentupa, [[Laukaa]] 
**Unelma*, 2004, Jyväskylän Seppälän K-Citymarket, Jyväskylä
**Lintutuoli*, 2005, [[Jyväskylä]]
**Siiven alla*, 2005, Luonetjärven alakoulu, [[Tikkakoski]] 
**Viesti Sinulle*, 2010, [[Rautaniemi]], [[Kuopio]]

== Kuvia julkisista teoksista ==
<gallery mode=packed heights=240px>
Tiedosto:Harald Karsten - Tarina (1990) - Saarijärven museon veistospuisto, Herajärventie 2 - Saarijärvi.jpg|*Tarina*, 1990, Saarijärvi.
Tiedosto:Harald Karsten - Markkinapallot (1996) - Saarijärven museon veistospuisto, Herajärventie 2 - Saarijärvi.jpg|*Markkinapallot*, 1996, Saarijärvi.
Kuva:Harald Karsten Maan ja taivaan välillä 2000.jpg|*Maan ja taivaan välillä*, 2000, Jyväskylä.
Tiedosto:Harald Karsten - Arc de Triomphe (2001) - Jyväskyläntie 36 - Saarijärvi.jpg|*Arc de Triomphe*, 2001 (1992), Saarijärvi.
Kuva:Harald Karsten Kakophone 2001.jpg|*Kakophone*, 2002, Jyväskylä.
Tiedosto:Harald Karsten ja Anne Alho - Unelma (2004), ote - K-Citymarket Seppälän piha-alue, Vasarakatu 29 - Jyväskylä.JPG|*Unelma*, yhdessä [[Anne Alho]]n kanssa, 2004, Jyväskylä.
Kuva:Harald Karsten Lintutuoli 2005.jpg|*Lintutuoli*, 2005, Jyväskylä.
Kuva:Harald Karsten - Viesti Sinulle - 2010 - Keilankanavan kalliopuisto, Saaristokaupunki - Rautaniemi - Kuopio.jpg|*Viesti Sinulle'', 2010, Kuopio.


## Lähteet
Joel Berglund

**Joel Berglund** (4. kesäkuuta 1903 Torsåker, Gästrikland – 21. tammikuuta 1985 Tukholma) oli ruotsalainen oopperalaulaja, äänialaltaan bassobaritoni.

Berglund teki debyyttinsä Ruotsin kuninkaallisessa oopperassa vuonna 1929 opiskeltuaan Tukholman kuninkaallisessa musiikkikorkeakoulussa Oscar Lejdströmin ja John Forsellin johdolla. 1930–1940–luvuilla Berglund loi kansainvälisen uran etenkin Richard Wagnerin roolien tulkitsijana, mutta hänen ohjelmistoonsa kuului rooleja myös esimerkiksi Wolfgang Amadeus Mozartin, Gioacchino Rossinin ja Giuseppe Verdin oopperoissa. Hän esiintyi esimerkiksi Berliinissä, Wienissä, Budapestissa, Zürichissä, Lontoossa, Teatro Colónissa (Buenos Aires), Chicagossa ja Metropolitan-oopperassa (New York). Bayreuthin festivaalilla hän esiintyi Hans Sachsin roolissa (*[[Nürnbergin mestarilaulajat]]*) vuorotellen Rudolf Bockelmannin kanssa. Vuonna 1943 Berglund sai hovilaulajan arvonimen. Metropolitan-oopperan esiintyjistöön hän kuului vuosina 1945–1949. Hän oli aktiivinen esiintyjä myös Ruotsin kuninkaallisessa oopperassa vuoteen 1949. Vuonna 1949 Berglund pääsi Ruotsin kuninkaallisen musiikkiakatemian jäseneksi, ja vuonna 1950 hänelle myönnettiin Litteris et Artibus -mitali.

Vuosina 1949–1956 Berglund oli Ruotsin kuninkaallisen oopperan taiteellinen johtaja. Hän esiintyi enää satunnaisesti, mutta esimerkiksi vuonna 1964 hänet nähtiin Filip II:n roolissa Verdin *[[Don Carlos]]issa*. Hän kuoli vuonna 1985 kärsittyään angina pectoris -oireista. Berglundin vaimo Gunhild oli kuollut vuonna 1983. Pariskunta oli lapseton.

## Lähteet
Creatures (täsmennyssivu)

**Creature** tai **Creatures** voi tarkoittaa seuraavia:
* Creature, kanadalainen yhtye
* Creature, vuoden 1985 elokuva
* Creature, levymerkki
* Creature, vuoden 1990 videopeli
* The Creatures, suomalainen yhtye
* Creatures, japanilainen pelitalo
* *[[Creatures (pelisarja)|Creatures]]*, elämäsimulaatiopelien sarja
** *[[Creatures (videopeli)|Creatures]]*, sarjan ensimmäinen peli
Threads of Fate

**Threads of Fate** (myös nimellä **Dewprism** ) on Squaren kehittämä ja julkaisema toimintaroolipeli. Peli on julkaistu vuonna  PlayStationille, sekä myöhemmin PlayStation 3:lle, PlayStation Portablelle ja PlayStation Vitalle.

## Kehitys
Peli rakentui eräille ideoille Squaren aikaisemmasta pelistä *[[Brave Fencer Musashi]]*. Pelin suunnittelijoihin kuuluu Daisuke Watanabe, joka on myöhemmin osallistunut *Final Fantasy* -pelien kehitykseen. Pelin tuottaja oli Hiromichi Tanaka ja säveltäjä Junya Nakano.

## Vastaanotto
Peli on saanut GameSpotin arvostelussa arvosanaksi 7.9/10.

## Lähteet

## Aiheesta muualla
*
Scott Green

**Scott Green** (s. 15. tammikuuta 1970 Walsall) on brittiläinen jalkapallovalmentaja ja entinen jalkapalloilija, joka on viimeksi valmentanut Kakkosessa pelaavaa Pallo-Iiroja.

Omalla peliurallaan Green pelasi muun muassa 31 ottelua Englannin Valioliigassa. Vuonna 1989 Green pelasi lainassa Suomen II divisioonan Euran Pallossa ja teki 17 ottelussa 23 maalia.

## Lähteet
Markku Viitasalo (arkkitehti)

**Markku Viitasalo** (4. heinäkuuta 1947 Toholampi – 10. tammikuuta 2013 Lahti) oli suomalainen arkkitehti. Hän valmistui arkkitehdiksi Oulun yliopistosta. Valmistuttuaan Viitasalo muutti Lahteen, jossa työskenteli arkkitehtina ensin toisten omistamassa, sitten omassa arkkitehtitoimistossaan. Hänet tunnettiin puurakentamisen puolestapuhujana. Arkkitehtuurin ohella hän saavutti huomiota joidenkin julkisten veistosten suunnittelijana. 

Hänen puolisonsa (1970–) oli kuvanveistäjä Pirkko Viitasalo (o.s. Väyrynen, 1946–2009).

Markku Viitasalo on julkaissut aforisimikokoelman *Askeetikon dieetti* (Lurra Editions, 2011, ).

## Julkisia taideteoksia
**Konstruktio 2000* (Himmeli; yhdessä Pirkko Viitasalon ja Matti Koskelan kanssa), 1982, Pasilan virastotalo, Helsinki
**Asiasta kiinnostunut taho* (Tuntosarvet pystyssä), 1992, Etelä-Savon ammattiopisto, Mikkeli
**Lentoon*, 1997, Kuopion yliopisto, Kuopio

## Kuvia julkisista teoksista

Kuva:Matti Koskela Markku ja Pirkko Viitasalo Konstruktio 2000 1982.jpg |*Konstruktio 2000* (Himmeli), 1982, Helsinki.
Kuva:Markku Viitasalo Lentoon 1982.JPG|*Lentoon*, 1997, Kuopio.
Kuva:Markku Viitasalo - Asiasta kiinnostunut taho (eli Tuntosarvet pystyssä; 1992) - Etelä-Savon ammattiopisto, Raviradantie 4-6 - Kalevankangas - Mikkeli.jpg|Asiasta kiinnostunut taho (Tuntosarvet pystyssä), 1992, Mikkeli.


## Lähteet
Vagrant Story

**Vagrant Story** on Squaren kehittämä ja julkaisema roolipeli. Peli on julkaistu vuonna  PlayStationille, sekä myöhemmin PlayStation 3:lle, PlayStation Portablelle ja PlayStation Vitalle.

## Kehitys
Pelin kehitti Squaresoftilla Yasumi Matsuno (ohjaus, käsikirjoitus) ja ryhmä *[[Final Fantasy Tactics]]* -pelin kehittäjiä.

## Pelaaminen
Pelaaja ohjaa Ashley Riot -nimistä henkilöä, joka jahtaa kultin johtajaa nimeltä Sydney Losstarot. Peli yhdistää elementtejä toimintaseikkailusta ja tasohyppelystä roolipeliin.

## Vastaanotto
Peli on saanut *[[Pelit (lehti)|Pelit]]*-lehden arvostelussa arvosanaksi 93/100.

Peli on saanut IGN:n arvostelussa arvosanaksi 9.6/10.

## Lähteet

## Aiheesta muualla
* 
* The JRPG Genre, Ten Years After Vagrant Story
George Cehanovsky

**George Cehanovsky** (14. huhtikuuta 1892 Pietari – 25. maaliskuuta 1986 Yorktown Heights, New York) oli venäläissyntyinen oopperalaulaja, äänialaltaan baritoni.

Cehanovsky syntyi aristokraattiseen perheeseen Pietarissa ja aloitti uransa oopperassa jo siellä, mutta oli laivaston upseerina Venäjän vallankumouksen aikaan. Hän pakeni Turkkiin ja saapui vuonna 1922 Yhdysvaltoihin. Cehanovsky esiintyi Metropolitan-oopperassa ensimmäisen kerran vuonna 1926. Hänen useimmin tulkitsemiinsa rooleihin kuuluivat Schaunard (*[[La bohème]]*) ja Dancaïro (*[[Carmen]]*). Viimeisen esiintymisensä Metropolitan-oopperassa Cehanovsky teki vuonna 1966 sen vanhan oopperatalon (39th Street) jäähyväisgaalassa. Hän lauloi kaikkiaan 1706 esityksessä Metropolitan-oopperassa New Yorkissa ja teki lisäksi 677 esiintymistä kiertueilla. Rooleja uralla kertyi 97.

Esiintymisuransa päätettyään Cehanovsky jatkoi työskentelyä Metropolitan-oopperassa kielivalmentajana. Hän oli kahdesti naimisissa.

## Lähteet
Front Mission

**Front Mission** on G-Craftin aloittama taktisten roolipelien sarja. Sarjan pelejä on myöhemmin kehittänyt ja julkaissut Square sekä Square Enix.

Sarjaan on myöhemmin tullut myös muiden lajityyppien pelejä kuten kolmannen persoonan ammuntapeli *Front Mission Evolved* (2010).

## Kehitys
Sarjan on kehittänyt G-Craft, jonka perusti Toshiro Tsuchida. Sarjan ensimmäinen peli oli vuonna 1995 Super Nintendo Entertainment Systemille (SNES) julkaistu *Front Mission*.

Sarjan kolmesta ensimmäisestä osasta julkaistaan *remake*-uusintaversiot, joista ensimmäinen lokakussa 2022, toinen vuonna 2023 ja kolmas vuonna 2026.

## Pelit
* *[[Front Mission (videopeli)|Front Mission]]* (1995)
* *Front Mission: Gun Hazard* (1996)
* *Front Mission 2* (1997)
* *Front Mission: Alternative* (1997)
* *Front Mission 3* (1999)
* *Front Mission 4* (2003)
* *Front Mission Online* (2005)
* *Front Mission 5: Scars of the War* (2005)
* *Front Mission Evolved* (2010)
* *[[Left Alive]]* (2019)

## Lähteet

## Aiheesta muualla
* Front Mission -sarja MobyGamesissä
Ripsisara

**Ripsisara** (*Carex pilosa*) on sarakasvien (Cyperaceae) heimoon, sarojen (*Carex*) sukuun kuuluva monivuotinen kasvilaji.

Ripsisara kasvaa 30–60 cm korkeaksi. Sen lehdet ovat varsia lyhyempiä ja 5–8 mm leveitä. Ripsisaran kukinto koostuu 3–4 erillään olevasta tähkästä. Ylin tähkä on 2–3 cm pitkä ja siinä on hedekukkia. Alimmat tähkät ovat emikukallisia, 2–4 cm pitkiä ja muodoltaan kapeanliereitä. Kussakin emitähkässä on 8–12 kukkaa. Pullakot ovat leveänsoikeita sekä aluksi vaaleanvihreitä, mutta muuttuvat kasvukauden mittaan kellertäviksi. Ripsisara kukkii keväällä, huhti–toukokuussa.

Ripsisara kasvaa metsissä. Ripsisaraa tavataan laajalti Euroopassa sekä Itä-Aasiassa Kiinassa, Korean niemimaalla ja Japanissa. Ripsisaraa on tavattu myös Suomesta 2010-luvulla Kouvolan seudulta.

## Lähteet

## Aiheesta muualla
* Laji.fi: Ripsisara (''Carex pilosa'')
Lincoln Project

**The Lincoln Project** on vuonna 2019 perustettu yhdysvaltalainen konservatiivien ryhmä, jonka alkuperäisenä tavoitteena oli estää Donald Trumpin uudelleenvalinta syksyllä 2020 Yhdysvaltojen presidentiksi. Ryhmän perustajiin kuului Trumpin silloisen neuvonantajan Kellyanne Conwayn puoliso George Conway. Hän erosi ryhmästä elokuussa 2020 samaan aikaan kun Kellyanne Conway erosi neuvonantajan tehtävästä.

## Lähteet
Barry O’Meara

**Barry Edward O'Meara** (1770–1836) oli irlantilainen lääkäri. Hän oli lääkärinä *[[HMS Bellerophon (1786)|HMS Bellerophon]]* -laivalla, jolla Napoleon 1815 vietiin Englantiin. Hän oli sitten Napoleonin lääkärinä Saint Helenan saarella, mutta kun hän ei mukautunut saaren kuvernöörin, Napoleonin valvojana toimineen Hudson Lowen vaatimuksiin, hänen oli 1818 luovuttava tehtävästä. Hän moitti useissa kirjoituksissa tapaa, jolla Hudson Lowe kohteli Napoleonia. Hän julkaisi Napoleonin kanssa käymänsä keskustelut nimellä *Napoleon In Exile: or, A voice from St. Helena* 1822.

## Lähteet
Helotähdet

**Helotähdet** (*Hypoxis*) on iirikkikasvien (Hypoxidaceae) heimoon kuuluva kasvisuku. Sukuun kuuluu noin satakunta lajia.

## Lajeja
* *[[Hypoxis angustifolia]]*
* *[[karibianhelotähti|Hypoxis decumbens]]* – karibianhelotähti
* *[[Hypoxis glabella]]*
* *[[turkkihelotähti|Hypoxis hemerocallidea]]* – turkkihelotähti
* *[[Hypoxis hirsuta]]*
* *[[Hypoxis hygrometrica]]*
* *[[Hypoxis marginata]]*
* *[[natalinhelotähti|Hypoxis natalensis]]* – natalinhelotähti
* *[[kieruhelotähti|Hypoxis obtusa]]* – kieruhelotähti
* *[[Hypoxis pratensis]]*
* *[[Hypoxis sessilis]]*
* *[[villahelotähti|Hypoxis villosa]]* – villahelotähti

## Lähteet

## Aiheesta muualla
* Suomen Lajitietokeskus: Helotähdet – ''Hypoxis''
Siniöt

**Siniöt** (*Cyanastrum*) on chilentähtikasvien (Tecophilaeaceae) heimoon kuuluva pieni kasvisuku. Sukuun luetaan kuuluvaksi kolme lajia.

## Lajeja
* *[[herttasiniö|Cyanastrum cordifolium]]* – herttasiniö
* *[[Cyanastrum goetzeanum]]*
* *[[Cyanastrum johnstonii]]*

## Lähteet

## Aiheesta muualla
* Suomen Lajitietokeskus: Siniöt – ''Cyanastrum''